Broj: 711-I-209-P-146-19/20-06-12

Zagreb, 16. prosinca 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa dužnosnice Kristine Ikić Baniček, gradonačelnice Grada Siska,** na 72. sjednici, održanoj 16. prosinca 2019., donosi sljedeću:

**ODLUKU**

**Postupak za odlučivanje o sukobu interesa protiv** **dužnosnice Kristine Ikić Baniček, gradonačelnice Grada Siska, neće se pokrenuti, s obzirom da navodi iz zaprimljene prijave, u vezi angažiranja Odvjetničkog društva Babić, Brborović i partneri za zastupanje Grada Siska, ne upućuju na moguću povredu odredbi ZSSI-a počinjenu od strane navedene dužnosnice.**

Obrazloženje

Povjerenstvo je 25. travnja 2019. zaprimilo neanonimnu prijavu mogućeg sukoba interesa podnesenu protiv dužnosnice Kristine Ikić Baniček, gradonačelnice Grada Siska, koja je zaprimljena u knjizi ulazne pošte Povjerenstva pod brojem: 711-U-1806-P-146/19-01-5, povodom koje se vodi predmet broj P-146/19.

U prijavi podnositelj u bitnom upućuje na sjednicu Gradskog vijeća Grada Siska održanu 9. travnja 2019. na kojoj je vijećnica Tonka Jozić-Novinc postavila pitanje koliko je do sada plaćeno Odvjetničkom uredu Babić-Brborović za pravne usluge i zastupanje Grada Siska u sporovima, kao i odgovor gradonačelnice koja tvrdi kako je predmetni Odvjetnički ured zbog iznimnih rezultata u zastupanju Grada Siska i Sisačkog vodovoda u raznim sporovima, odlučila u posljednje vrijeme angažirati većina gradskih tvrtki i ustanova. Navodi se i da je gradonačelnica istaknula što je „odvjetnik Siniša Babić iz spomenutog društva sanjao kao gimnazijalac“. Tako je navedeno da je gradonačelnica izjavila: „Još dok je bio mladić i išao u Sisačku gimnaziju, naš Siščanin Siniša Babić sanjao je da jednog dana otvori odvjetnički ured i da zastupa svoj voljeni grad Sisak u postupcima protiv HDZ-ovih uhljeba i pijavica, što mu se na našu sreću i ostvarilo.“ Podnositelj tvrdi kako je iz navedenog citata razvidno da je sisačka gradonačelnica osoba od povjerenja odvjetnika Siniše Babića.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 39. stavkom 4. ZSSI-a podnositelju prijave jamči se zaštita anonimnosti.

Člankom 3. stavkom 1. podstavkom 43. ZSSI-a propisano je kako su gradonačelnici, općinski načelnici i njihovi zamjenici dužnosnici u smislu odredbi ZSSI-a, stoga je Kristina Ikić Baniček povodom obnašanja dužnosti gradonačelnice Grada Siska, obvezna postupati sukladno odredbama ZSSI-a.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Povjerenstvo smatra kako su gradonačelnici, općinski načelnici i njihovi zamjenici, budući da se smatraju dužnosnicima u smislu odredaba ZSSI-a, dužni postupati sukladno etičkom načelu obnašanja dužnosti prema kojem se javna dužnost obnaša u javnom interesu te u obnašanju javne dužnosti privatni interes ne smiju staviti iznad javnog interesa, a u obnašanju dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Uvidom u Registar dužnosnika kojeg vodi Povjerenstvo utvrđeno je kako je dužnosnica Kristina Ikić Baniček obnašala dužnost zastupnice u Hrvatskom saboru u razdoblju od 28. prosinca 2015. do 30. siječnja 2016., te dužnost gradonačelnice Grada Siska u razdoblju od 11. lipnja 2013.g. do 7. lipnja 2017.g., a koju dužnost ponovno obnaša od 8. lipnja 2017.g.

Povjerenstvo je od Grada Siska dopisom broj 711-I-1263-P-146/19-04-12 od 28. lipnja 2019. zatražilo očitovanje o tome zastupaju li Grad Sisak ili trgovačka društva u djelomičnom ili većinskom vlasništvu Grada Siska odvjetnici iz Odvjetničkog društva Babić, Brborović i partneri, u kojim predmetima, tko je donio odluku o tom angažmanu i koja je vrijednost predmeta spora u pojedinim slučajevima.

Grad Sisak se 8. srpnja 2019. očitovao dopisom KLASA: 041-04/19-01/1, URBROJ: 2176/05-01/1-19-2 očitovao da su Odvjetničko društvo Babić, Brborović & partneri j.t.d., kao i drugi odvjetnici koje je Grad Sisak angažirao, u cijelosti angažirani u skladu sa Zakonom o javnoj nabavi („Narodne novine“ br. 120/2016) i internim aktima Grada Siska.

Naime, s Odvjetničkim društvom Babić, Brborović & partneri j.t.d sklopljen je Ugovor o uslugama pružanja pravnih savjeta, mišljenja i zastupanja u području radnog prava i drugih grana prava za 2019. godinu, Evidencijski broj nabave: 17/18-3J, KLASA: 406-01/18-01/58, URBROJ: 2176/05-01-18-5 od 21. prosinca 2018. godine u mjesečnom paušalnom iznosu od 13.000,00 kuna bez PDV-a. Osim Odvjetničkog društva Babić, Brborović & partneri j.t.d. Grad Sisak je u 2019. godini angažirao i Zajednički odvjetnički ured Dragan Cmković i Sandra Panjković i Zajednički odvjetnički ured Domagoj Rupčić i Lana Kostanjšek. Sa Zajedničkim odvjetničkim uredom Dragan Cmković i Sandra Panjković sklopljen je govor o obavljanju usluga zastupanja i pravnih savjeta za razdoblje od 12 mjeseci, evidencijski broj nabave: 03/18-3J, KLASA: 406-01/18-01/23, URBROJ: 2176/05-01-18-5 od 11. srpnja 2018. godine, u iznosu od 160.000,00 kn bez PDV-a.

Sa Zajedničkim odvjetničkim uredom Domagoj Rupčić i Lana Kostanjšek sklopljen je Ugovor o uslugama pravnih savjeta i zastupanja u svezi Ugovora o osnivanju i zakupu na pravu građenja za projektno financiranje športske dvorane nove Obrtničke škole u Sisku za razdoblje od 12 mjeseci, Evidencijski broj nabave: 18/18-3J, KLASA: 406-01/18-01/42, URBROJ: 2176/05-01-18-5 od 12. listopada 2018. godine, u iznosu od 60.000,00 kn bez PDV-a.

Odluku o angažmanu svih odvjetnika koji zastupaju Grad Sisak je donijela ovlaštena osoba za zastupanje Grada Siska, kako se navodi u dopisu kojim je Grad Sisak dostavio i predmetne Ugovore.

Uvidom u Ugovor o uslugama pružanja pravnih savjeta, mišljenja i zastupanja u području radnog prava i drugih grana prava za 2019. godinu, Evidencijski broj nabave: 17/18-3J sklopljen 21. prosinca 2018. između Grada Siska i Odvjetničkog društva Babić, Brborović & partneri j.t.d. utvrđeno je da je isti sklopljen temeljem Odluke gradonačelnice o izuzeću od provedbe postupka jednostavne nabave za predmet nabave: Usluge pružanja pravnih savjeta, mišljenja i zastupanja u području radnog prava i drugih grana prava za 2019. godinu.

Člankom 30. stavkom 1. toč. 5. i 6. Zakona o javnoj nabavi („Narodne novine„ broj 120/16, dalje u tekstu: ZJN) propisano je da se ZJN ne primjenjuje na ugovore o javnoj nabavi za usluge pravnog zastupanja stranaka od strane odvjetnika u: arbitraži ili mirenju u državi članici, trećoj zemlji ili pred međunarodnom instancijom arbitraže ili mirenja, ili postupku pred sudovima, tribunalima ili tijelima javne vlasti u državi članici ili trećoj zemlji ili pred međunarodnim sudovima, tribunalima ili institucijama te usluge pravnog savjetovanja koje odvjetnik pruža tijekom pripreme bilo kojeg od postupaka iz točke 5. ovoga stavka ili ako postoji konkretna naznaka i velika vjerojatnost da će pravna stvar na koju se savjet odnosi postati predmet takvih postupaka

U pogledu povezanosti dužnosnice Kristine Ikić Baniček i odvjetnika Siniše Babića, Povjerenstvo zaključuje da niti je prijavitelj, niti Povjerenstvo steklo saznanja da su oni rodbinski, privatno ili poslovno povezani. Isto tako, Povjerenstvo nije utvrdilo nepravilnosti niti pri postupku angažiranja predmetnog Odvjetničkog društva za zastupanje Grada Siska u sporovima pred sudovima, odnosno pri potpisanom Ugovoru od 21. prosinca 2018.

Slijedom navedenog, Povjerenstvo povodom zaprimljene prijave nije steklo saznanja iz kojih bi proizlazilo da je u postupanju dužnosnice Kristine Ikić Baniček došlo do moguće povrede odredbi ZSSI-a te je donesena je odluka kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnica Kristina Ikić Baniček, elektronička dostava
2. Podnositelj prijave, elektronička dostava
3. Objava na internetskoj stranici Povjerenstva
4. Pismohrana